钦定古今图书集成/明伦汇编/家范典/第112卷 > 《汉刘熙释名》 > 《杨仲武诔》晋·潘岳
## 钦定古今图书集成/明伦汇编/家范典/第112卷 > 《汉刘熙释名》 > 《杨仲武诔》晋·潘岳

杨经，字仲武，荥阳宛陵人也。中领军肃侯之曾孙，荆州刺史戴侯之孙，东武康侯之子也。八岁丧父。其母郑氏，光禄勋密陵成侯之元女。操行甚高，恤养幼孤，以保乂夫家而免诸艰难。戴侯、康侯多所论著，又善草隶之蓺，子以妙年之秀，固能综览义旨，而轨式模范矣。“虽舅氏隆盛，而孤贫守约，心安陋巷，体服菲薄，余甚奇之。若乃清才隽茂，盛德日新，吾见其进，未见其已也。既藉三叶世亲之恩，而子之姑，予之伉俪焉。” 往岁卒于德宫里，丧服周次，绸缪累月。苟人必有心，此亦款诚之至也。不幸短命，春秋二十九，元康九年夏五月己亥卒。呜呼哀哉！乃作《诔》曰：

“伊子之先，奕叶熙隆。惟祖惟曾，载扬休风。显考康侯，
无禄早终。名器虽光，勋业未融。笃生吾子，诞茂淑姿。
克岐克嶷，知章知微。钩深探赜，味道研几。匪直也人，
邦家之辉。子之遘闵，曾未龀髫。如彼危根，当此冲飙。
德之休明，靡幽不乔。弱冠流芳，儁声清劭。尔舅惟荣，
尔宗惟瘁。幼秉殊操，违丰安匮。撰录先训，俾无陨坠。”
旧文新蓺，罔不必肄。《潘》《扬》之穆，有自来矣。矧乃今日，
慎终如始。尔休尔戚，如实在己。视予犹父，不得犹子。
敬亦既笃，爱亦既深。虽殊其年，实同厥心。日昃景西，
望子朝阴。如何短折，皆世湮沈。呜呼哀哉！寝疾弥留。
守兹孝友，临命忘身，顾恋慈母。哀哀慈母，痛心疾首。
噭噭同生，凄凄诸舅。春兰擢茎，方茂“其华。荆宝挺璞，
将剖于和。含芳委曜，毁璧摧柯。呜呼仲武，痛哉奈何。
德宫之艰，同次外寝。惟我与尔，对筵接枕。自时迄今，
曾未盈稔。姑侄继陨，何痛斯甚。”呜呼哀哉！披帙散书，
屡睹遗文。有造有写，或草或真。执玩周复，想见其人。
纸劳于手，涕霑于巾。龟筮既袭，埏隧既开。痛矣杨子，
与世长乖。朝济洛川，夕次山隈。归鸟颉颃，行云徘徊。
临穴永诀，抚榇尽哀。遗形莫绍，增恸余怀。魂兮往矣，
梁木实摧。呜呼哀哉！